  Анжелика Тихонова корреспондент Удмурт гожъясьлэн Геннадий Красильниковлэн Ижкарысь музей-юртаз (Кузёбай Герд нимо йӧскалык музейлэн ёзэтэз — ред.) удмурт аудиогид кылдоз. Сое лэсьтон борды вуоно арын басьтӥськыны малпало. Иворъёсъя «Удмуртия» агентстволэн корреспондентэзлы со сярысь вераз Геннадий Красильниковлэн музей-юртэныз кивалтӥсь Оксана Москова. «Ужасьёсмы ӧз воштӥське ке, удмурт аудиогидмес вуоно арын лэсьтыны малпаськом», — ивортӥз Москова. Солэн верамезъя, туэ куартолэзе музей-юртлэн ӟуч кылын аудиогидэз потӥз. Ужъюртлэн кивалтӥсез со бордын кык ар ӵоже ужам. «Аудиогидмы пӧрмиз шуысал. Мон аудиоэкскурсие ветлӥсьёслэсь юаллясько ке, кельшиз шуо. Табере нылпиослы аудиогид лэсьтон борды кутскыны ӧдъяськом вал, но туэ удмурт кылынзэ но юасьёс луизы, соин ик нырысь удмурт кылэ берыктом, дыр», — вераз Оксана Москова. Солэн кылъёсызъя, сыӵе малпанзы вал ни, но табере, куронъёсты лыдэ басьтыса, ужзэс ӝоггес лэсьтыны малпало. Сое быдэстонэз вуоно арын ужанрадлыказы пыртозы. Тодады вайытом, али удмурт гожъясьлэн музей-юртаз «Будӥсь писательлэн ӝӧк сьӧраз» литературая конкурс азьланьтӥське. Отчы студентъёс но мукет мылкыд карисьёс пыриськыны быгато. Тегъёс: Ижкар Музей Удмуртия удмуртъёс удмурткыл  